## Funció Pública establix els criteris que regiran en els processos selectius de l’oferta pública d’ocupació de 2025

*** L’objectiu és garantir uns processos transparents, equitatius i eficients, així com oferir seguretat jurídica als aspirants
* Cal ressaltar l’impuls al nou perfil de personal administratiu digital**

La Conselleria de Justícia i Administració Pública, mitjançant la Direcció General de Funció Pública, ha publicat els criteris generals que regiran en els processos selectius corresponents a l’oferta d’ocupació pública 2025, com a pas previ a la convocatòria de les places oferides.

Estos criteris arrepleguen les directrius comunes que s’aplicaran a tots els processos, inclosos aspectes com el sistema d’accés, l’estructura de les proves, la valoració dels mèrits, si és el cas, i el desenrotllament de les fases selectives.

L’objectiu és garantir uns processos transparents, equitatius i eficients, així com oferir seguretat jurídica als aspirants.

La consellera de Justícia i Administració Pública, Nuria Martínez, destaca “el compromís amb uns processos més àgils, accessibles i orientats al talent públic; una oferta més enfocada a la realitat professional, més tecnològica, en línia amb els principis de modernització de l’ocupació pública”.

**Impuls al perfil de personal administratiu digital**

Cal ressaltar l’impuls que es pretén donar al nou perfil de personal administratiu digital, a través de proves específiques en competències TIC, conforme als objectius del Pla estratègic de recursos humans de l’Administració de la Generalitat 2024-2027.

En este sentit, s’introduïxen novetats en el temari i preguntes d’ofimàtica, així com un nou segon exercici digital en l’accés al cos administratiu C1-01. Esta mesura impulsa la implantació del nou perfil d’administratiu digital, alineat amb les competències tecnològiques que exigix la transformació digital de l’Administració pública.

També s’ha revisat el barem de mèrits que regirà en els sistemes d’accés per concurs oposició (promoció interna), a l’efecte d’homogeneïtzar els criteris de valoració de mèrits, prioritzant l’experiència professional, les titulacions addicionals, la formació acreditada i el coneixement de valencià i idiomes comunitaris.

En les pròximes setmanes es publicaran, en el *Diari Oficial de la Generalitat Valenciana*, les bases específiques que regiran en cada procés selectiu, en les quals es detallaran els requisits i les condicions de participació per a cada una de les places oferides.

Fecha: 28/05/2025